Diari Oficial de la Generalitat Valenciana


Sumari del DOGV 7815, del 27-06-2016 (2016/4818)

RESOLUCIÓ de 21 de juny de 2016, de la Sotssecretaria, per la qual es disposa la publicació de la modificació dels estatuts del Consorci de Gestió del Centre d'Artesania de la Comunitat Valenciana.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7815

Data del DOGV
:   27-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4818


Data del document
:   21-06-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * reglament intern
    * artesanat
    * formació professional
    * institució pública
    * artesà
    * organització administrativa
    * legislació
    * producció

RESOLUCIÓ de 21 de juny de 2016, de la Sotssecretaria, per la qual es disposa la publicació de la modificació dels estatuts del Consorci de Gestió del Centre d'Artesania de la Comunitat Valenciana. [2016/4818]  
Aprovat pel Consell, en la reunió del dia 10 de juny de 2016, l'acord relatiu a l'aprovació de la modificació estatutària del Consorci de Gestió del Centre d'Artesania de la Comunitat Valenciana, proposada per la seua Junta Rectora en data 14 de maig de 2015 i aprovada per la Junta de Govern Local de l'Ajuntament de València, amb data 22 d'abril de 2016, i en compliment del que estableix el cos d'aquest, és procedent la publicació en el Diari Oficial de la Comunitat Valenciana dels esmentats estatuts, el text dels quals figura com a annex a aquesta resolució.  
  
  
València, 21 de juny de 2016.- La sotssecretària: Concepción del Ruste Aguilar.  
  
  
  
ANNEX  
Estatuts per al Consorci de Gestió del   
Centre d'Artesania de la Comunitat Valenciana  
  
CAPÍTOL I  
Constitució i fins  
  
Article 1  
U. Amb la denominació Consorci de Gestió del Centre d'Artesania de la Comunitat Valenciana es constitueix un consorci integrat per la Generalitat i l'Ajuntament de València.  
Dos. El Consorci té personalitat jurídica pròpia amb plena capacitat per al compliment dels seus fins, i es regirà en l'exercici de les seues actuacions per les normes civils, mercantils i laborals i gaudirà d'autonomia financera i funcional.  
  
Article 2  
El Consorci té com a finalitat principal la gestió i administració del Centre d'Artesania de la Comunitat Valenciana i també la difusió i potenciació de l'artesania per mitjà de l'adopció de polítiques promocionals, informatives, formatives, d'anàlisi, d'assistència i de coordinació i, en general, qualsevol altra activitat directament o indirectament relacionada amb les anteriorment esmentades que així ho acorde la seua Junta Rectora.  
  
Article 3  
U. El Consorci es regirà pels presents estatuts, per les reglamentacions internes que dicte per al seu funcionament correcte, i també per les normes de dret públic i disposicions legals de caràcter general que li siguen aplicables.  
Dos. Sense perjudici de la seua autonomia funcional i financera, actuarà sota la tutela de la Generalitat, a través de la conselleria competent en matèria d'artesania i de l'Ajuntament de València, als quals correspondrà la suprema funció rectora, i també la fiscalització i control del compliment de les obligacions estatutàries.  
Tres. El Consorci queda adscrit a la Generalitat, basant-se en el que disposen els apartats 1 i 2 de la disposició addicional vint de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa en l'esmentada norma per la disposició final segona de la Llei 27/2013, de 27 de desembre, de Racionalització i Sostenibilitat de l'Administració Local, en aplicació dels criteris de prioritat fixats per la mencionada disposició addicional, i romandrà adscrit a l'esmentada administració fins que no es modifiquen les circumstàncies que podrien determinar que siga una altra l'administració pública a què haguera d'adscriure's el Consorci.  
  
  
  
Article 4  
El Consorci tindrà el seu domicili social a València, en el Centre d'Artesania de la Comunitat Valenciana, ubicat al carrer de l'Hospital, 7 (jardins de l'antic Hospital Provincial de València).  
  
CAPÍTOL II  
Govern i administració  
  
Article 5  
El govern i l'administració del Consorci correspondrà als òrgans següents:  
a) La Junta Rectora.  
b) El director gerent.  
  
Article 6  
U. La Junta Rectora és l'òrgan superior de govern i direcció del Consorci, i li correspondran les funcions següents:  
a) Aprovar la programació general i els pressupostos del Consorci.  
  
b) Aprovar el nomenament i separació del director gerent.  
c) Representar els interessos del Consorci, per mitjà del president o persones en qui delegue, davant de les autoritats, organismes i particulars.  
d) Acceptar llegats, herències o donacions.  
e) Adquirir, gravar i disposar qualsevol classe de béns i drets.  
f) Autoritzar les operacions de crèdit.  
g) Aprovar la memòria d'activitats i gestió realitzada durant l'any pel Consorci, conjuntament amb el balanç general, donant compte anual per al seu coneixement a la conselleria competent en matèria d'artesania i a l'Ajuntament de València, amb remissió de la memòria i estats de comptes de l'exercici corresponent.  
h) Adoptar acords i resolucions en qualsevol altres assumptes que de manera rellevant afecten el Consorci.  
i) Aprovar la plantilla del personal del Consorci i les seues retribucions.  
j) En general, totes aquelles funcions no atribuïdes expressament a altres òrgans.  
Dos. La Junta Rectora podrà delegar aquelles funcions que estime convenients en el president, vicepresidents o el director gerent del Consorci.  
  
Article 7  
U. La Junta Rectora està composta pels membres següents:  
a) El conseller competent en matèria d'artesania de la Generalitat, com a president del Consorci i de la seua Junta Rectora.  
b) L'alcalde de l'Ajuntament de València, com a vicepresident primer del Consorci i de la seua Junta Rectora.  
c) El director general competent en matèria d'artesania, com a vicepresident segon del Consorci i de la seua Junta Rectora.  
d) Dos representants de la conselleria competent en matèria d'artesania, designats pel president del Consorci.  
e) Tres representants de l'Ajuntament de València, designats pel vicepresident primer del Consorci.  
f) Un representant de cada una de les diputacions provincials de Castelló, València i Alacant, designats pels seus respectius presidents.  
  
Dos. Així mateix, formarà part de la Junta Rectora, amb veu però sense vot, el director gerent del Consorci, que actuarà al seu torn com a secretari d'aquesta, custodiant els llibres d'actes i notificant amb el vistiplau del president tots els acords recaiguts, i serà l'encarregat d'expedir qualsevol classe de certificacions.  
El secretari, en cas de vacant, absència, malaltia o una altra causa legal, serà substituït pel membre que designe el president.  
Tres. Els càrrecs de la Junta Rectora tindran caràcter gratuït a tots els efectes.  
Quatre. Els membres de la Junta Rectora cessaran a petició pròpia o per decisió de l'òrgan que els va designar.  
  
Article 8  
U. El president del Consorci posseirà la representació d'aquest i tindrà les atribucions següents:  
a) Convocar, presidir i fixar l'ordre del dia de les reunions de la Junta Rectora i exercir les funcions inherents a la presidència d'un òrgan col·legiat.  
b) Autoritzar amb la seua firma, juntament amb la del secretari, les actes de les reunions de la Junta Rectora i la notificació dels acords continguts en aquestes.  
c) Representar legalment el Consorci en els òrgans administratius i jurisdiccionals, i decidir l'exercici d'accions i la defensa en els procediments dirigits contra el Consorci, en cas d'urgència, sense perjudici de la posterior decisió de la Junta Rectora.  
d) Vetlar pel desenvolupament de les activitats del Consorci, l'execució dels acords de la Junta Rectora i el compliment dels seus fins.  
e) Proposar a la Junta Rectora el nomenament i separació del director gerent del Consorci.  
f) Interposar qualsevol classe d'accions, reclamacions i demandes davant de jutjats o tribunals i davant de les autoritats administratives i governatives, conformant-se o recorrent les resolucions o dispositives recaigudes.  
g) La proposta de modificació dels estatuts.  
h) Contractar o rescindir relacions laborals amb el personal, a proposta del director gerent del Consorci.  
i) Les altres funcions que li atribuesca la Junta Rectora.  
Dos. El president podrà delegar aquelles funcions que estime convenients en els vicepresidents o director-gerent del Consorci.  
  
Article 9  
Correspon als vicepresidents substituir el president en casos d'absència, incapacitat, malaltia o defunció o una altra causa legal i, a més, exercir les funcions que els delegue el president o la Junta Rectora.  
  
  
Article 10  
U. El director gerent, càrrec de caràcter professional i retribuït, serà elegit per la Junta Rectora, en persona especialment capacitada.  
Dos. Correspon al director gerent les atribucions següents:  
a) La direcció del personal i dels serveis del Consorci, en l'ordre econòmic, administratiu i tècnic.  
b) Representar el Consorci en el seu tràfic ordinari.  
c) Obrir i cancel·lar de forma mancomunada amb el membre del Consorci que tinga atribuïda aqueixa facultat, qualsevol classe de comptes corrents i d'estalvi en qualsevol establiment a aquest efecte, bé siga en metàl·lic o en valors.  
d) Ordenar els pagaments del Consorci, mancomunadament amb el membre de la Junta que tinga atribuïda aqueixa facultat.  
e) Desenvolupar la gestió econòmica conforme al pressupost aprovat, i també l'adquisició de béns mobles dins dels corresponents crèdits pressupostaris.  
f) Desenvolupar el programa d'actuacions i directrius emanades de la Junta Rectora.  
g) Proposar a la Junta Rectora totes les mesures que considere convenients amb vista al funcionament del consorci i a l'adequat compliment dels seus fins.  
h) Executar els acords i resolucions de la Junta Rectora.  
i) Informar petició de la Junta Rectora o del seu president, del desenvolupament i funcionament del Consorci, i també periòdicament en les reunions de la Junta Rectora.  
j) L'elaboració i proposta dels pressupostos del Consorci per a cada exercici.  
k) L'elaboració de la memòria de gestió anual del Consorci, que haurà de sotmetre a estudi i aprovació de la Junta Rectora.  
l) Vetlar per la custòdia, conservació i bon ús de les instal·lacions, efectes i materials del Consorci.  
m) Totes les qüestions que li siguen conferides o delegades expressament per la Junta Rectora o pel seu president.  
  
Article 11  
U. La Junta Rectora es reunirà en sessió ordinària, almenys, una vegada a l'any per a l'aprovació dels pressupostos del Consorci i de la memòria i estat de comptes de l'exercici anterior.  
Dos. Es reunirà en sessió extraordinària sempre que ho sol·licite el president o a petició, per escrit, de la tercera part dels seus membres o quan la urgència o gravetat dels assumptes a tractar no permeten esperar fins a l'ordinària.  
Tres. Les citacions es faran per escrit, amb una antelació mínima de 10 dies per a la reunió ordinària i de 48 hores per a l'extraordinària, i s'hi haurà d'unir l'ordre del dia. La Junta es considerarà legalment constituïda, als efectes de celebració de sessions, deliberacions i presa d'acords, en primera convocatòria quan es troben presents i representats la majoria dels seus membres i en segona convocatòria mitja hora després, siga quin siga el nombre de membres assistents i representats, i en tot cas es requerirà la presència del president i del secretari o, si és el cas, dels que els substituesquen.  
Quatre. La representació i vot es justificaran, sense perjudici de la substitució legal, per carta dirigida al president de la Junta i haurà de conferir-se, necessàriament, en un altre membre de la Junta.  
  
Article 12  
Els acords de la Junta s'adoptaran per majoria de vots. En cas d'empat decidirà el vot del president.  
  
Article 13  
La Junta Rectora podrà comptar amb l'assessorament de les meses sectorials d'artesania en matèries específiques inherents a l'artesania, i els correspondrà, si és el cas, les funcions següents:  
a) Emetre informes sobre aquelles qüestions relacionades amb l'àmbit de la seua activitat que li siguen sol·licitats per la Junta Rectora.  
b) Elevar informes sobre els problemes més directament relacionats amb l'activitat artesana, quan li siga sol·licitat per la Junta Rectora.  
  
c) En general, totes aquelles que li siguen atribuïdes per la Junta Rectora.  
Les meses sectorials podran ser convocades com a instrument de consulta per la Junta Rectora, individualment i en la seua globalitat o, per al cas en què els temes a tractar incumbisquen a diversos sectors, a través dels presidents de les meses la presència dels quals estime convenient la Junta Rectora.  
La representació d'aquestes es reunirà a petició del president del Consorci, de la tercera part dels membres de la Junta Rectora o quan la urgència o gravetat dels assumptes a tractar ho requeresca, a criteri del president.  
  
CAPÍTOL III  
Recursos econòmics i patrimoni  
  
Article 14  
El patrimoni del Consorci estarà constituït inicialment pels béns i drets que li adscriguen la Generalitat i l'Ajuntament de València, i d'aquesta aportació es lliuraran certificacions que s'adjuntaran als presents estatuts.  
  
Article 15  
El finançament per al compliment dels fins del Consorci s'efectuarà pels mitjans següents:  
a) Les subvencions i totes les aportacions que assenyalen la Generalitat i l'Ajuntament de València.  
b) Les aportacions de qualsevol naturalesa que puga percebre de persones públiques o privades, físiques o jurídiques.  
c) Altres subvencions, ajudes o donatius.  
d) Els ingressos que puguen reportar les seues activitats específiques.  
e) Les rendes i productes dels béns del seu patrimoni.  
f) Qualsevol altre que poguera correspondre-li d'acord amb les lleis.  
g) Els crèdits que s'obtinguen.  
  
Article 16  
La Junta rendirà anualment comptes, mitjançant balanç davant la conselleria competent en matèria d'artesania i a l'Ajuntament de València el pressupost de despesa de l'exercici següent, a fi que puguen adoptar les previsions per a la consignació pressupostària dels fons necessaris.  
  
  
CAPÍTOL IV  
Personal  
  
Article 17  
El personal al servei del Consorci podrà ser funcionari o laboral, i procedirà exclusivament d'una reassignació de llocs de treball de les administracions participants; el seu règim jurídic serà el de l'administració pública d'adscripció, i les seues retribucions en cap cas podran superar les establides per a llocs equivalents en aquella, sense perjudici del règim jurídic aplicable al personal existent amb anterioritat a l'entrada en vigor de la disposició addicional vint de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
CAPÍTOL V  
Modificació d'estatuts, separació i dissolució  
  
Article 18  
Quan les circumstàncies ho aconsellen, el president del Consorci proposarà a la Generalitat i a l'Ajuntament de València la modificació dels estatuts. Per a l'efectivitat de la modificació serà necessària l'aprovació per ambdós organismes de les noves normes que es proposen.  
  
  
Article 19  
U. El Consorci tindrà una durada inicial de 50 anys, i es podrà decidir la seua continuació per la Generalitat i l'Ajuntament de València, com a promotors, de comú acord.  
No obstant això, qualsevol dels ens consorciats podrà separar-se del Consorci abans de la finalització del termini determinat de durada si cap dels membres del Consorci incompleix alguna de les seues obligacions estatutàries.  
Dos. El dret de separació haurà d'exercir-se per mitjà d'un escrit notificat al màxim òrgan de govern del Consorci. En l'escrit haurà de fer-se constar l'incompliment que motiva la separació, la formulació de requeriment previ del seu compliment i el transcurs del termini atorgat per a complir després del requeriment. L'exercici del dret de separació produirà la dissolució del Consorci.  
  
Article 20  
U. La dissolució del Consorci es realitzarà mitjançant un acord de la Junta Rectora, amb la majoria exigida en aquestos estatuts i posterior ratificació de cada entitat consorciada. La dissolució del Consorci produeix la seua liquidació i extinció.  
Dos. La Junta Rectora del Consorci en adoptar l'acord de dissolució nomenarà un liquidador. Si no hi ha acord, el liquidador serà el director gerent del Consorci. El liquidador calcularà la quota de liquidació que corresponga a cada membre del Consorci tenint en compte el percentatge de les aportacions que hi haja efectuat cada membre del Consorci, i també el finançament concedit cada any. El Consorci acordarà la forma i condicions en què tindrà lloc el pagament de la quota de liquidació en el supòsit que aquesta resulte positiva. De la mateixa manera, en l'esmentat acord de dissolució hauran d'adoptar-se les mesures oportunes per a l'adscripció del personal que ha prestat els seus serveis en el Consorci amb absolut respecte a la totalitat dels drets adquirits.  
  
Tres. Les entitats consorciades podran acordar, per unanimitat, la cessió global d'actius i passius a una altra entitat jurídicament adequada amb la finalitat de mantindre la continuïtat de l'activitat i assolir els objectius del Consorci que es liquida.